Татарстан Республикасы Әлмәт муниципаль районы бюджет гомумүстерешле 58 нче номерлы "Шаян нәниләр" балалар бакчасы

Мәктәпкәчә яшьтәге балаларның әдәп hәм әхлак сыйфатларын үстерүдә Р.Фәхреддин мирасларын куллану.

Татарстан Республикасы

Әлмәт муниципаль районы

муниципаль бюджет

гомумүстерешле 58 нче номерлы

"Шаян нәниләр" балалар бакчасының тәрбиячесе

Нургалиева Р.Х.

Әлмәт-2019

“Бала ак кәгазь кебек төрле нәрсә язарга мөмкин. Шуңа күрә яхшы тәрбияне дә, яман юлга бара торган бозык тәрбияне дә кабул итәргә мөмкин”

Р. Фәхреддин.

Шәхеснең камильләшү һәм үсүендә әхлак тәрбиясенең ролен педагогика элек- электән исбатлап килгән. Бүгенге көндә тәрбия, әдәп-әхлак мәсьәләләре күпләребезне борчый. Гасырлар буена буыннан-буынга күчеп килгән намуслылык, шәфкатьлелек, бер-береңә ярдәм итү, үз ихтыяҗыңны башкаларныкыннан өстен куймау кебек әхлакый хәзинәләр аяк астына салып таптала, онытыла башлады. Илдәге аяныч хәлдә яшь буында кешелеклелек сыйфатларын саклап калу өчен бердән-бер юл, таяну ноктасы – әхлак тәрбиясе бирү.

Дөрес тәрбияне ничек бирергә соң? Теләсә нинди тәрбия түгел, тиешле дөрес тәрбия бирү юлын, мин, гомер буе тәрбия эшенә зур әһәмият бирүче Ризаэддин Фәхреддин хезмәтләрендә таптым.

Бүгенгесе көндә төркемебездә балаларны тәрбияләүдә Р.Фәхреддиннең “Балаларга үгет- нәсыйхәт” китабы өстәл китабына әверелде дисәм дә ялгыш булмас. Шушы китапта тупланган үгет-нәсыйхәтләрне кулланып балаларны тәрбияләргә тырышабыз . Китапта үз-үзеңне тоту әдәбе, ата-аналарга , туганнарга яхшы мөнәсәбәт балалар тәрбияләгәндә ярдәмгә килә. Бу китаптагы нәсыйхатләр исә безгә балалар тәрбияләгәндә һәм әти-әниләр белән эшләгәндә кече яшьтән үк сәламәт яшәү рәвешенең иң мөһим өлеше булган дөрес туклануга күнектерүдә һәрдаим ярдәмче булып тора.

Мин бала тәрбияләүдә әти-әни һәм балалар бакчасы бер сүздә , бер фикердә булырга тиешлеген тагын бер кат ассызыклап китәм.Без балалар белән төркемдә татарча аралашабыз. Балалар әкиятләр укып, мәкаль, әйтемнәр, юаткычлар өйрәнеп, яхшыны яманнан аерырга, әхлак сыйфатларын табарга өйрәнәләр.Ә инде бу эшнең дәвамы - әти-әниләр гаиләдә үзара балалар белән татарча сөйләшәләр. Минемчә балалар гаиләдә әти-әни, әби-бабай сөйләме аша, ә балалар бакчасында тәрбияче сөйләме аша туган телгә, әби-бабайларыбызның гореф-гадәтләребезгә мәхәббәт тәрбиялибез. “Әхлак берлә әдәбият бергә булырлар. Бер кавемнең әдәбияты нинди рәвештә булса,әхлагы да шул рәвешле булыр” – дигән бит Ризаэддин Фахреддин. Төркемебездә милли йола, гореф-гадәтләрен онытмау,барлау йөзеннән дә күп эш башкарыла:гаилә бәйрәмнәре, “Нәүрүз”, “Сабантуй”, “Әниләр көне”, “Аулак өй” кебек бәйрәмнәр уздырыла. Галим сүзләре белән әйтсәк: “Һәр халыкның үзенә хас традицияләре бар”.

Тәрбияче буларак бурычым – үз халкымның мәдәниятен, гореф-гадәтләрен, иң күркәм йолаларын, халкыбызның тарихын хөрмәт итәргә өйрәтү. Шуңа күрә мин балаларны үз милләтен, туган туфрагын, нигезен, әти-әнисен, әби-бабаларын, үз нәселен, туган телен яратучылар итеп тәрбияләүгә зур әһәмият бирәм. Шөгыльләрне тормыш белән бәйләп, халык педагогикасы нигезендә оештырырга тырышам. Халык авыз иҗаты әсәрләрен киң куллану, җирле материаллардан файдалану, күренекле әдипләрнең әдәби җәүһәрләрен җиткерү, музыка, җыр сәнгатенә мөмкин кадәр ешрак мөрәҗәгать итү бик әһәмиятле дип саныйм. Әйтик, әкиятләр, мәзәкләрне укып яхшыны яманнан аерырга өйрәнсәләр, җырларыннан илһам алалар.

Минемчә, тәрбия эшендә иң мөһиме – балага карата һәр эштә төгәл булу. Яшь буынны югары әхлак сыйфатларына ия булган мәдәниятле кешеләр итеп тәрбияләп, олы тормыш юлына әзерләү безнең төп бурычыбыз

Үземнең эш тәҗрибәмдә мин балаларда тырышлык тәрбияләү, бөтен көчен һәм сәләтен җигеп эшләргә өйрәтү – иң әһәмиятле мәсьләләрнең берсе дип саныйм. Баланы тәрбияләү тормышыбызның һәр мизгелендә бара.

Шулай итеп балаларга тәрбия бирү өчен иң беренче чиратта үзебез тәрбияле булу кирәк. Без тәрбиячеләр, әти-әниләр, укытучылар–балаларны тормышның һәр мизгелендә, хәтта үзебез алар янында булмаган чакта да тәрбиялибез. Минем иртән төркемгә кергән балаларны нинди сүз белән каршы алуым, ничек итеп әкият сөйләвем, ничек киенүем, башка кешеләр белән ничек сөйләшүем, аларга нинди бәя бирүем, ничек шатлануым яки борчылуым, хезмәттәшләрем белән ничек мөгаләмә итүем, ничек көлүем, нинди сүзләр сөйләвем, аларның әти-әниләре белән нинди мөнәсәбәттә булуым, гәҗитне ничек укуым –болар барысы да балалар өчен зур тәрбияви әһәмияткә ия.

Р.Фәхреддиннең шундый канатлы сүзләре бар: «Балачакта алган тәрбияне соңрак бөтен дөнья халкы да үзгәртә алмас». Димәк, кеше тормышында иң мөһим булган, иң гүзәл сыйфатларны – әхлак нигезен – без балалар бакчасыннан алып сала башларга тиешбез. Шәхес тәрбиялибез икән, һәр яктан үсеш алган киләчәк буын кешесе үссен дисәк, барлык тәрбия өлкәләрен дә кулланып, тәрбиягә нигез балалар бакчасындагы нәниләргә юнәлдерелергә тиеш.

Безнең «Шаян нәниләр” балалар бакчасында милли хис тәрбияләү түбәндәге юнәлешләрдән чыгып оештырыла:

- балаларга республика, туган як турында мәгълүмат бирү;

- халкыбызның гореф- гадәтләре белән тирәнтен таныштыру;

- әдәби һәм мәдәни байлыгыбыз турында күзаллау булдыру;

- туган телдә сөйләшергә теләк уяту, аны хөрмәт итү;

- милли бәйрәмнәрнең тарихы белән таныштыру, аларда катнашу;

- халыклар милләтләр арасындагы дуслык төшенчәсе барлыгын җиткерү.

Безнең балалар бакчасы күп еллар дәверендә әдәп hәм әхлак тәрбияләү юнәлешендә эш алып бара. Р.Фәхреддин нәсыйхәтләре бу юнәлештә-безнең төп таянычыбыз дисәк тә ялгыш булмас. Халык педагогикасы белән беррәттән заманча технологияләр дә кулланабыз. Шулар арасында белем hәм тәрбия бирү процессында кулланылучы иң отышлы алымнарның берсе-лэпбуклар. Лэпбук “итәктәге китап” дигәнне аңлата. Ул балалар бакчасында эшләү өчен дә, өйдә эшләү өчен дә уңайлы, җайлы. Лэпбуклар белән эшләгәндә бала кирәклемәгълүматны үзенә ошаган юнәлеш буенча сайлап ала. Лэпбуклар яңа материал өйрәнгәндә, шулай ук үткән материалны ныгытырга да ярдәм итә.

Лэпбукларны төрле белем өлкәләре өчен дә кулланып була. Күп очракта бер лэпбук берничә белем өлкәсен дә берләштерә ала. Без бүген сезгә үзебезнең Р.Фәхреддин мирасына нигезләнеп эшләнгән, аның үгет-нәсыйхәтләреннән тупланган лэпбук тәкдим итәбез.Ул берничә кисәктән тора, бик эчтәлекле hәм кызыклы. Бу лэпбук, дидактик пособия буларак төрле белем өлкәләрендә кулланыла. Балаларыбыз биредәге материалны бик теләп үзләштерә. Киләчәктә балаларыбыз әдәпле hәп әхлаклы булсын өчен бер урында гына таптанмыйча, hәрчак эзләнәбез, яңа тәрбия алымнары куллану турында уйлыйбыз.

Бүгенге көндә актуаль проблемаларның берсе булып балаларның ата-аналарына, гомумән, өлкәннәргә карата мөнсәбәтнең үзгәрүе. Балалар ата-аналарны  тыңларга, хөрмәт итәргә, аларга рәхмәтле булырга тиешләр. Без исә, милли балалар бакчасы буларак, балаларда әти-әниләргә кадер-хәрмәт тәрбияләү максаты белән әти-әниләр белән аерым юнәлештә эшләр алып барабыз. Әти-әниләр белән берлектә төрле чаралар үткәрәбез: “тугәрәк өстәл”, семинар-практикумнар,конференцияләр. Шундый чаралар аша бала hәм әти-әни арасындагы мөнәсәбәтләрдә җылы хисләр, ата-ананы хәрмәтләү хисләрен үстерергә тырышабыз.

Тәрбияче буларак минем бурычым: үз халкымның мәдәниятен, гореф- гадәтләрен, иң күркәм йолаларын, халкыбызның тарихын хөрмәт итәргә өйрәтү, балаларда тәрбиялелек, тугрылык, намуслылык кебек әхлакый сыйфатлар тәрбияләү.

Риза Фәхреддин хезмәтләре халык тәҗрибәсенә нигезләнгән. Балаларда милли үзаң тәрбияләүдә, милләтебез белән горурлану хисләре уятуда Р.Фәхреддин хезмәтләре, аның тормыш юлы безнең өчен үрнәк булып тора. Безнең тарихыбыз булган Р.Фәхреддин хезмәтләрен без онытмаска, шәхес тәрбияләүдә иң мөһим һәм кирәкле чыганак дип санарга тиеш.

Диңгездәй гыйлем иясе, милли тарихыбызның йөзек кашларыннан булган гаҗәеп шәхесне олылау, биниһая киңкырлы иҗатын кадәри хәл барлау, аңа фәнни җирлектә үлчәмле бәя бирү – бүген безнең җәмгыятебез алдында торган җаваплы вә саваплы бурычларның берсе. Шушы изге бурычны асыл юнәлешебез итеп алсак, без максатыбызга, һичшиксез, ирешербез.

Чыгышымны Ризаэтдин Фәхреддиннең сүзләре белән тәмамлыйм: “*Артыгыздан гүзәл бер исем калдырыр өчен тырышыгыз.Чөнки адәм баласы вафат булыр, ләкин гүзәл исеме вафат булмас, мәңге калыр.*

**Кулланылган әдәбият исемлеге:**

1.   Мәгьрифәтче Ризаэддин Фәхреддин тәгьлиматы: эзләнүләр һәм тәҗрибә. - Яр Чаллы: ӨПББИ, 2006.

2.   Р. Фәхреддин. Нәсыйхәт. - Казан, "Мәгариф", 2005.

3.    Р. Фәхреддин мирасын укыту-тәрбия процессында файдалану. - Казан, 2004.

4. Р. Фәхреддин: Мирасы һәм хәзерге заман. Мәкаләләр җыентыгы. Казан, 16 ноябрь, 1999 ел. / Редколлегия: Р.М. Әмирханов и др. – Казань:изд-во Института истории АН РТ, 2003. 332 п.с. /

5. Р. Әмирхан. Р. Фәхреддин мирасын барлау юлында. 5б.

6. Ә. Хәйри. Р. Фәхреддин әсәрләрендә тәрбия-әхлак мәсьәләләре.171б.

7. Ф.Х.Бәширов. Р. Фәхреддин прозасында тәрбия һәм әхлак мәсьәләләре. 232б.